無綫又走一個︱翟威廉上月底低調離巢:換合作方式!
2024年04月10日 09:01
東網電視
更多新聞短片
無綫小花蘇韻姿昨日(9日)宣布離巢,東網亦爆連「細龍生」鄭世豪亦即將離開娘家。原來前香港先生冠軍翟威廉亦已低調跟無綫完約,在上月底39歲生日當天,正式與無綫結束13年賓主關係,雙方換個方式合作。
翟威廉指自己近日太忙,亦失去了玩社交網的熱情,所以一直未正式公布離巢消息,講到離開的原因,他否認與工作機會有關,並幫舊公司講好話說:「其實公司都畀好多機會我,唔係太關事,本身我冇乜特別怨言,有啱又唔啱,每間公司都有。」他表示現時不是與無綫完全斷絕,始終這個行頭很窄,將來做外判劇或其他節目,也可能會接到無綫的工作,他說:「TVB某程度上做咗咁多年,換過合作方式,唔再做員工,但係因為我哋每年都要喺嗰度搞Band show,同埋邵氏嗰啲劇我都仲係拍緊嘅,Keep住有做,只係自由啲可以周圍去唔同地方拍。」
講到傾約時對方有冇開出條件挽留,他說:「續約最緊要睇返工作模式,依家有好多嘢我都已經自己做,自己出去接Show,出面有脈絡同經理人,冇所謂嘅,遲早嘅事,兩邊我都冇所謂。」他表示還有好幾套劇未出街,包括王心慰監製的《異空感應》、《非份之罪》;林志華監製的《非常檢控觀》等,目前他仍在拍攝《執法者們》,相信將來都有機會再與舊同事合作。
講到離開TVB的感受,他說:「我都差唔多做咗13年,好多識得嘅人,見到好多變遷,我身邊好多朋友都係TVB,都有Keep住聯絡呀,玩呀,始終香港依家都好難做,不論係藝能界,好多界別都好難做,睇吓大家點樣謀求個更好嘅模式,要生存落去或者點樣製作,或者點樣有更多好嘅機遇。」
翟威廉本身都有接不同的司儀工作,曾在日本留學的他,近年忙於打理日本清酒的生意,早前更獲日本大町市委任為首位外籍觀光大使,講到未來發展動向,他表示外頭工作都多,又謂:「咩都有,本身我自己都已經做緊生意,搞清酒,日本生意多多,日本藝能界嘅工作都有,有喺出面接下Band show,亦都有做開經理人嘅搵番我。」